VALTIONEUVOSTON ASETUS ESITUTKINNASTA, PAKKOKEINOISTA JA SALAISESTA TIEDONHANKINNASTA ANNETUN VALTIONEUVOSTON ASETUKSEN (122/2014) MUUTTAMISESTA

1. Yleisperustelut

Pakkokeinolakiin (806/2011) on tehty muutoksia (101/2018), jotka tulevat voimaan 1 päivänä tammikuuta 2019. Muutokset perustuvat hallituksen esitykseen tutkintavankeuden vaihtoehtoja ja järjestämistä koskevaksi lainsäädännöksi (HE 252/2016 vp). Pakkokeinolain säännöksiä tutkintavankeuden vaihtoehdoista on täydennetty lisäämällä lakiin säännökset tehostetusta matkustuskiellosta (5 luvun 1 a §) ja tutkinta-arestista (2 luvun 12 a §). Tuomioistuin voi määrätä rikoksesta epäillyn vangitsemisen tai vangittuna pitämisen sijasta teknisin välinein valvottuun tehostettuun matkustuskieltoon, jos matkustuskielto olisi riittämätön pakkokeino ja muut pakkokeinolaissa säädetyt edellytykset täyttyvät. Tehostettu matkustuskielto voidaan määrätä ennen vastaajan tuomitsemista rangaistukseen. Sen jälkeen kun vastaaja on tuomittu ehdottomaan vankeusrangaistukseen, tuomioistuin voi vangitsemisen tai vangittuna pitämisen sijasta määrätä tuomitun henkilön teknisin välinein valvottuun tutkinta-arestiin, jos pakkokeinolaissa säädetyt edellytykset täyttyvät ja tuomittu rangaistus on vähemmän kuin kaksi vuotta vankeutta.

Edellytyksenä tehostetulle matkustuskiellolle ja tutkinta-arestille on muun muassa, että rikoksesta epäilty tai tuomittu sitoutuu noudattamaan hänelle asetettuja velvollisuuksia ja että niiden noudattamista voidaan pitää todennäköisenä rikoksesta epäillyn tai tuomitun henkilökohtaisten olosuhteiden ja muiden vastaavien seikkojen perusteella. Tutkinta-arestiin liittyy aina velvollisuus pysyä asunnossa tai muussa asumiseen soveltuvassa paikassa tuomioistuimen ratkaisusta ilmenevinä aikoina. Tehostetussa matkustuskiellossa tällaisen velvoitteen määrääminen on tuomioistuimen harkinnassa.

Tutkinta-arestin valvonnasta vastaa Rikosseuraamuslaitos. Myös molempien pakkokeinojen teknisestä valvonnasta vastaa Rikosseuraamuslaitos. Jos tehostettuun matkustuskieltoon tai tutkinta-arestiin määrätty henkilö rikkoo hänelle asetettuja velvollisuuksia, hänet voidaan pidättää ja vangita.

Esitys koskee tutkintavankeuden vaihtoehtoja koskevia valtioneuvoston asetuksella säädettäviä säännöksiä.

1. Asetuksenantovaltuus

Asetuksenantovaltuus perustuu pakkokeinolain 11 luvun 4 §:ään.

1. Yksityiskohtaiset perustelut
	1. Valtioneuvoston asetus esitutkinnasta, pakkokeinoista ja salaisesta tiedonhankinnasta

**2 luku**

 **2 a §.** *Poissaolevana vangitun henkilön kiinniottamisesta ilmoittaminen*

Pykälässä säädettäisiin siitä, että ilmoituksen poissaolevana vangitun henkilön kiinniottamisesta tuomioistuimelle tekisi kiinniottamisesta päättänyt poliisi. Eduskunnan apulaisoikeusasiamies on päätöksessään (EOAK/1640/2016) esittänyt näkemyksensä siitä, että lainsäädäntöä viranomaisten velvollisuuksista poissaolevan henkilön vangitsemisesta ilmoittamisessa tulisi täsmentää. Asiasta ei ole tällä hetkellä nimenomaisesti säädetty. Voidaan pitää perusteltuna, että kiinnioton suorittava poliisi ilmoittaa henkilön kiinniotosta tuomioistuimelle.

**2 b §.** *Matkustuskiellon, tehostetun matkustuskiellon ja tutkinta-arestin käytön kirjaaminen.*

Pykälässä säädettäisiin matkustuskiellon lisäksi myös uusien pakkokeinojen, tehostetun matkustuskiellon ja tutkinta-arestin, käytön kirjaamisesta siltä osin kuin näiden käytön kirjaaminen ei ole muutoin 2 luvun 3 §:ssä säädetty. Pykälään lisättäisiin samalla myös matkustuskieltoa koskeva matkustusasiakirjojen poliisille luovuttamisen ja takaisin palauttamisen kirjaamista koskeva säännös.

**3 § 2 momentti.**

*Ilmoitus matkustuskiellosta ja tehostetusta matkustuskiellosta.* Säännöksen 2 momentissa säädettäisiin pakkokeinolaissa säädetyn (5 luvun 5 § ja 6 §) lisäksi viranomaisten tehostettua matkustuskieltoa koskevien toimenpiteiden ilmoittamisesta ja tietojärjestelmään tallentamisesta. Matkustuskiellon osalta viranomaisten toimenpiteiden ilmoittamisesta ja tietojärjestelmään tallentamisesta on säädetty vastaavasti pykälän 1 momentissa.

**5 §.** *Tutkinta-arestiin määrätyn velvollisuuksien rikkomisen selvittäminen ja sen kirjaaminen*

Pykälässä säädettäisiin menettelystä epäiltäessä tutkinta-arestiin määrätyn rikkoneen velvollisuuksiaan. Rikosseuraamuslaitoksen yhdyskuntaseuraamustoimisto vastaa tutkinta-arestin toimeenpanosta. Jos tutkinta-arestiin määrätyn epäillään rikkoneen velvollisuuksiaan tulisi asiasta tehdä ilmoitus Rikosseuraamuslaitoksen yhdyskuntaseuraamustoimiston johtajalle.

Tämän lisäksi pakkokeinolakiin on tarkoitus esittää lisättäväksi säännös, jonka mukaan lievän rikkomuksen johdosta annettavasta varoituksesta päättäisi Rikosseuraamuslaitoksen yhdyskuntaseuraamustoimiston johtaja.

**6 §.** *Syyttäjälle tehtävän ilmoituksen sisältö*

Rikosseuraamuslaitoksen on ilmoitettava poliisille ja syyttäjälle viipymättä, jos tutkinta-arestiin määrätty jatkaa rikollista toimintaa, pakenee tai ryhtyy valmistelemaan pakoa (pakkokeinolain 2 luvun 12 i §). Pykälässä säädettäisiin Rikosseuraamuslaitoksen syyttäjälle tehtävän ilmoituksen sisällöstä silloin, jos Rikosseuraamuslaitos tekemänsä selvityksen perusteella katsoo, että tutkinta-arestiin määrätty on kirjallisesta varoituksesta huolimatta tai muuten törkeästi rikkonut hänelle asetettuja velvollisuuksia.

1. Esityksen vaikutukset

Esitys sääntelisi viranomaisten välisen toimenpiteistä ilmoittamisen tutkintavankeuden vaihtoehtoina käytettävien pakkokeinojen toimeenpanossa sekä pakkokeinojen käytön kirjaamisen asianmukaisesti. Esitys täsmentäisi myös poissaolevana vangitun henkilön kiinniottamisesta tuomioistuimelle ilmoittamisen.

Esityksellä ei olisi taloudellisia vaikutuksia. Lainsäädäntömuutokset toteutetaan valtiontalouden kehyspäätöksissä ja valtion talousarviossa osoitettujen määrärahojen puitteissa.

1. Asian valmistelu

Esitys on valmisteltu oikeusministeriössä yhteistyössä Rikosseuraamuslaitoksen ja Poliisihallituksen tutkintavankeuden vaihtoehtoja koskevan uudistuksen voimaantuloa valmistelemaan asetetun työryhmän kanssa. Asetusluonnoksista pyydettiin lausunto sisäministeriöltä, Poliisihallitukselta, Rikosseuraamuslaitokselta, Valtakunnansyyttäjänvirastolta, Helsingin hovioikeudelta, Itä-Suomen hovioikeudelta, Helsingin käräjäoikeudelta, Keski-Suomen käräjäoikeudelta, Lapin käräjäoikeudelta, Itä-Suomen syyttäjänvirastolta, Länsi-Uudenmaan syyttäjänvirastolta, Helsingin poliisilaitokselta, Lapin poliisilaitokselta, Lounais-Suomen poliisilaitokselta, Oulun poliisilaitokselta, Sisä-Suomen poliisilaitokselta, Suomen Asianajajaliitolta, Suomen Lakimiesliitolta, Suomen syyttäjäyhdistykseltä sekä Vankilavirkailijain liitto VVL ry:ltä.

 Lausunnon antoivat XX. Lausunnot on otettu huomioon….

1. Voimaantulo

Asetus on tarkoitettu tulemaan voimaan 1.1.2019, samaan aikaan tutkintavankeuden vaihtoehtoja koskevien lainmuutosten kanssa.